## Zakon o izmjenama i dopunama Zakona o upravi

### NN 47/1990 (14.11.1990.), Zakon o izmjenama i dopunama Zakona o upravi

# SABOR REPUBLIKE HRVATSKE

Na temelju člana 389. Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o upravi

Proglašava se Zakon o izmjenama i dopunama Zakona o upravi, kojeg je
Sabor Republike Hrvatske donio na sjednici Vijeća općina 9. studenoga 1990.
i Društveno-političkog vijeća 9. studenoga 1990. godine.

Klasa: 011-01/90-02/25

Urbroj: 71-90-1

Zagreb, 9. studenoga 1990.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o upravi

Članak 1.

U Zakonu o upravi ("Narodne novine", br. 16/78, 50/78,

29/85, 48/85 i 41/90) u članku 315. stavku 2. riječi "po pribavljenom
mišljenju radne zajednice" brišu se.

U stavku 3. riječi "i po prethodno pribavljenom mišljenju radnih
zajednica odgovarajućih organa" brišu se.

U stavku 4. iza riječi "stavka 2." dodaju se riječi "i
3.".

Članak 2.

Članak 379. mijenja se i glasi:

"Radniku za kog se utvrdi da nema sposobnosti za obavljanje poslova
radnog mjesta čije mu je obavljanje povjereno ili za kog se utvrdi da trajnije
ne ostvaruje uobičajene rezultate rada, može prestati radni odnos.

Činjenice u smislu stavka 1. ovoga članka utvrđuje rukovoditelj organa,
po pribavljenom mišljenju nadležnog rukovodečeg radnika.

R,adniku prestaje radni odnos i u slučajevima

- ako je njegov rad za prethodnu godinu ocijenjen negativnom ocjenom
ili

- ako nakon dva uzastopna pismena upozorenja rukovoditelja organa uprave
poslove na koje je raspoređen ne obavlja stručno i efikasno u propisanim
rokovima.

Radni odnos u slučajevima iz stavka 1. i 3. ovoga članka prestaje po
isteku otkaznog roka od 30 dana."

Članak 3.

U članku 380. stavku 1. riječi "uz pristanak radnika" zamjenjuju
se riječima "pod uvjetima utvrđenim ovim zakonom".

Članak 4.

U članku 383. stavku 1. u alineji 1. brojka "6." zamjenjuje
se brojkom "3.", a u alineji 2. riječi "godinu dana"
zamjenjuju se riječima "šest mjeseci".

Stavak 2. mijenja se i glasi:

"Radniku koji ima najmanje 35 godina (muškarac) odnosno 30 godina
(žena) mirovinskog staža, radni odnos bez njegovog pristanka može prestati
po osnovama iz stavka 1. ovoga članka pod uvjetom da mu se dokupi radni
staž u odgovarajućem trajanju, tj. u dijelu koji mu nedostaje do 40 odnosno
35 godina mirovinskog staža, kao uvjeta za punu starosnu mirovinu.

Izuzetno, i radniku odnosno radnici kojima nedostaje najviše pet godina
mirovinskog staža radi ostvarivanja prava na prijevremenu mirovinu može
prestati radni odnos uz dokup staža."

Dosadašnji stavak 3. koji postaje stavak 4. mijenja se i glasi :

"Vlada Republike Hrvatske, odnosno izvršno vijeće skupštine općine
ili gradske zajednice općina može radnike na koje se odnose odredbe stavka
1. i 2. ovoga članka rasporediti na rad u organe uprave iste; a pod uvjetima
utvrđenim ovim zakonom i u organ uprave druge društveno-političke zajednice,
na poslove radnog mjesta koji odgovaraju njihovoj stručnoj spremi. Ako
radnik ne prihvati ponuđeno mu radno mjesto, prestaje mu radni odnos u
roku od trideset dana od dana odbijanja ponuđenog mu radnog mjesta."

Članak 5.

Ovaj zakon stupa na snagu danom objave u "Narodnim novinama".

Klasa: 023-01/90-01/01

Zagreb, 9. studenoga 1990.

SABOR REPUBLIKE HRVATSKE

Predsjednik Vijeća općina

**Slavko Degoricija, v. r.**

Predsjednik Sabora

**dr. Žarko Domljan, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 47/1990-880
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)